钦定古今图书集成/理学汇编/文学典/第054卷 > 李益
## 钦定古今图书集成/理学汇编/文学典/第054卷 > 李益

按《唐书文艺传》：“李益，故宰相揆族子，于诗尤所长。贞
元末，名与宗人贺相埒，每一篇成，乐工争以赂求取
之，被声歌，供奉天子。至《征人》《早行》等篇，天下皆施之
图绘。少痴而忌克防闲妻妾苛严，世谓妒为李益。疾
同辈行，稍稍进显，益独不调，郁郁去游燕。刘济辟置
幕府，进为营田副使。尝与济诗语怨望宪宗，雅知名，
召为秘书少监、集贤殿学士。自负才，凌藉士众，不能
堪谏官，因暴幽州时怨望语，诏降秩，俄复旧官，累迁
右散骑常侍。太和初，以礼部尚书致仕，卒。时又有太
子庶子李益同在朝，故世言文章，李益”以辨云。
按《全唐诗话》，益，姑臧人，字君虞，大历四年登第。其《受
降城闻笛》诗，教坊乐人取为声乐度曲。又有写征人
歌早行诗为图画者，《回乐峰前沙似雪》之诗是也。益
有心疾，不见用。及为幽州刘济营田副使，献诗有“感
恩知有地，不上望京楼”之句，左迁右庶子。年且老，门
人赵宗儒自宰相罢免，年七十馀。益曰：“此吾为东府
所选进士也。”闻者怜益之困。后迁礼部尚书，致仕卒。
按《因话录》，李尚书益与宗人庶子同名，俱出于姑臧
公。时人谓尚书为“文章李益”，庶子为“门户李益”，而尚
书亦非无门地者。尝姻族间有礼会，尚书归笑谓家
人曰：“大堪笑，今日局席两个坐头，总是李益。”